CELEX: 32009D0585
Language: mt
Date: 2009-07-31 00:00:00
Title: 2009/585/KE: Deċiżjoni tal-Kummissjoni tal- 31 ta’ Lulju 2009 li temenda d-Deċiżjoni 2008/965/KE dwar għajnuna finanzjarja mill-Komunità għas-sena 2009 għal ċerti laboratorji ta' referenza tal-Komunità fil-qasam tas-saħħa tal-annimali u tal-annimali ħajjin (notifikata bid-dokument numru C(2009) 5947)

1.8.2009   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 201/65
            
         DEĊIŻJONI TAL-KUMMISSJONI
   tal-31 ta’ Lulju 2009
   li temenda d-Deċiżjoni 2008/965/KE dwar għajnuna finanzjarja mill-Komunità għas-sena 2009 għal ċerti laboratorji ta' referenza tal-Komunità fil-qasam tas-saħħa tal-annimali u tal-annimali ħajjin
   (notifikata bid-dokument numru C(2009) 5947)
   (Il-verżjoni bl-Ingliż biss hija awtentika)
   (2009/585/KE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea,
   Wara li kkunsidrat id-Deċiżjoni tal-Kunsill 2009/470/KE tal-25 ta’ Mejju 2009 dwar in-nefqa fil-kamp veterinarju (1) u b' mod partikolari l-Artikolu 31(2) tagħha,
   Wara li kkunsidrat ir-Regolament (KE) Nru 882/2004 tal-Parlament Ewropew u l-Kunsill tad-29 ta’ April 2004 dwar il-kontrolli uffiċjali mwettqa biex tiġi żgurata l-verifikazzjoni tal-konformità mal-liġi tal-għalf u l-ikel, mas-saħħa tal-annimali u mar-regoli dwar il-welfare tal-annimali (2), u b'mod partikolari l-Artikolu 32(7) tiegħu,
   Billi:
   
               (1)
            
            
               Skont l-Artikolu 31(1) tad-Deċiżjoni 2009/470/KE laboratorji ta’ referenza tal-Komunità fil-qasam tas-saħħa tal-annimali u tal-annimali ħajjin jistgħu jingħataw għajnuna Komunitarja.
            
         
               (2)
            
            
               Id-Deċiżjoni tal-Kummissjoni 2008/965/KE (3) tat għajnuna finanzjarja tal-Komunità sa massimu ta’ EUR 400 000 b’rata ta’ 100 % tan-nefqa eliġibbli, kif definit fir-Regolament tal-Kummissjoni (KE) Nru 1754/2006 tat-28 ta’ Novembru 2006 li jistabbilixxi r-regoli dettaljati għall-għoti ta’ għajnuna finanzjarja tal-Komunità lill-laboratorji Komunitarji ta’ referenza għall-għalf u l-ikel tal-annimali u għas-settur tas-saħħa tal-annimali (4) li jiġġarbu mill-Veterinary Laboratories Agency (VLA), New Haw, Weybridge, tar-Renju Unit, u l-Community Reference Laboratory (CRL) għall-influwenza avjarja, għall-programm ta’ ħidma li se jiġi implimentat fil-perjodu mill-1 ta’ Jannar sal-31 ta’ Diċembru 2009.
            
         
               (3)
            
            
               Il-programm ta’ ħidma approvat tas-CRL għall-influwenza avjarja jipprevedi li, fid-dawl ta’ okkorrenza ta’ influwenza fl-għasafar u l-annimali oħrajn, jeħtieġ li l-impatt żoonotiku li jista’ jseħħ mir-riskju ta’ dawn il-vajrusis tal-influwenza jiġi analizzat.
            
         
               (4)
            
            
               Il-vajrus il-ġdid tal-influwenza A/H1N1 irrapportat reċentement fil-bnedmin fil-Messiku, fl-Istati Uniti tal-Amerika u mbagħad f’pajjiżi oħrajn madwar id-dinja fih materjal ġenetiku tal-vajrusis tal-influwenza tal-ħnieżer, l-għasafar u l-bnedmin, iżda jidher li huwa differenti minn vajrusis oħrajn tal-H1N1 li nafu li jseħħu fil-ħnieżer. Is-sejba tal-vajrus il-ġdid tal-influwenza A/H1N1 f’merħla tal-ħnieżer fil-Kanada hija l-ewwel każ irrapportat possibbli ta’ trażmissjoni mill-bniedem għall-annimali ta’ dan is-sottotip partikolari ta’ vajrus ġdid. Madankollu, l-importanza ta’ dawn is-sejbiet għadha trid tinftiehem kollha u tiġi vvalutata mill-komunità xjentifika hekk kif ikun hemm dejta xjentifika biżżejjed disponibbli.
            
         
               (5)
            
            
               L-investigazzjoni tad-dinamika tal-infezzjoni, il-patoġenesi, is-suxxettibbiltà tal-organiżmu li jirċievi l-vajrus u t-trasmissibbiltà tal-vajrus il-ġdid attwali tal-influwenza A/H1N1 fi speċijiet differenti tal-annimali, u b’mod partikolari fil-ħnieżer hija essenzjali biex tipprovdi l-provi xjentifiċi meħtieġa għall-valutazzjoni veterinarja tar-riskji. Riżultat ewlieni tal-istudju se jkun l-iżvilupp ta’ 'għodda’ ta’ reaġenti u materjali għad-dijanjosi fil-laboratorju.
            
         
               (6)
            
            
               Dawn l-investigazzjonijiet għandhom jiġu inkorporati fil-programm annwali ta’ ħidma għall-influwenza avjarja tas-CRL għall-2009 li diġà żviluppa mudelli għall-istudju ta’ parametri tal-infezzjoni u wettaq xi testijiet bil-vajrusis tal-influwenza minn sorsi differenti. Investigazzjonijiet komplementari se jużaw il-ħnieżer, u, b’kombinazzjoni ta’ miżuri multifattorjali se jkollhom l-għan li jipprovdu prova għas-suxxettibbiltà u l-konsegwenzi potenzjali ta’ infezzjoni tal-ħnieżer bil-vajrus il-ġdid tal-influwenza A/H1N1. L-esperimenti kollha (kemm fuq l-annimali kif ukoll fil-laboratorju) se jitwettqu taħt kundizzjonijiet stretti ta’ bijosikurezza u trażżin bijoloġiku li diġà ntużaw fis-CRL għall-influwenza avjarja.
            
         
               (7)
            
            
               Ir-Regolament (KE) Nru 1754/2006 jipprovdi li l-għajnuna finanzjarja tal-Komunità għandha tingħata jekk il-programmi ta’ ħidma approvati jitwettqu b’mod effiċjenti u l-benefiċjarji jfornu kull informazzjoni meħtieġa f’ċerti limiti ta’ żmien.
            
         
               (8)
            
            
               Il-Kummissjoni vvalutat il-programm komplementari ta’ ħidma kif emendat u l-istimi tal-baġit korrispondenti emendati mibgħuta mis-CRL għall-influwenza avjarja.
            
         
               (9)
            
            
               Għalhekk skont dan, għandha tingħata għajnuna finanzjarja addizzjonali tal-Komunità, lis-CRL għall-influwenza avjarja biex twettaq l-investigazzjonijiet komplementari fuq il-vajrus il-ġdid tal-influwenza A/H1N1.
            
         
               (10)
            
            
               Skont l-Artikolu 3(2)(a) tar-Regolament tal-Kunsill (KE) Nru 1290/2005 tal-21 ta’ Ġunju 2005 dwar l-iffinanzjar tal-politika agrikola komuni (5), il-qerda tal-mard tal-annimali u l-programmi ta’ kontroll (il-miżuri veterinarji) għandhom jiġu ffinanzjati mill-Fond Agrikolu Ewropew ta’ Garanzija (FAEG). Barra minn hekk, l-Artikolu 13, it-tieni paragrafu ta' dak ir-Regolament jipprevedi li f'każijiet eċċezzjonali ġġustifikati kif jixraq, għal miżuri u programmi koperti bid-Deċiżjoni tal-Kunsill 90/424/KEE (6), l-infiq relatat ma’ spejjeż tal-amministrazzjoni u l-persunal imġarrba mill-Istati Membri u l-benefiċjarji ta' għajnuna mill-FAEG għandhom jitħallsu mill-Fond, u f’dan il-każ in-nefqa proposta tikkwalifika bħala ġġustifikata. Għal skopijiet ta' kontroll finanzjarju, japplikaw l-Artikoli 9, 36 u 37 tar-Regolament (KE) Nru 1290/2005.
            
         
               (11)
            
            
               Il-miżuri stipulati f’din id-Deċiżjoni huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
            
         ADOTTAT DIN ID-DEĊIŻJONI:
   Artikolu 1
   Fit-tieni paragrafu tal-Artikolu 13 tad-Deċiżjoni 2008/965/KE “EUR 400 000” tinbidel għal “EUR 530 000”.
   Artikolu 2
   Din id-Deċiżjoni hija indirizzata lil Veterinary Laboratories Agency (VLA) Weybridge, New Haw, Addlestone, Surrey KT15 3NB, tar-Renju Unit; Is-Sur Ian Brown, Tel. +44 1932357339.
   
      Magħmul fi Brussell, il-31 ta’ Lulju 2009.
      
         
            Għall-Kummissjoni
         
         Androulla VASSILIOU
         
            Membru tal-Kummissjoni
         
      
   
   
      (1)  ĠU L 155, 18.6.2009, p. 30.
   
      (2)  ĠU L 165, 30.4.2004, p. 1.
   
      (3)  ĠU L 344, 20.12.2008, p. 112.
   
      (4)  ĠU L 331, 29.11.2006, p. 8.
   
      (5)  ĠU L 209, 11.8.2005, p. 1.
   
      (6)  ĠU L 224, 18.8.1990, p. 19.